钦定古今图书集成/明伦汇编/官常典/第585卷 > 《册太原节度使守太师兼中书令晋王制》
## 钦定古今图书集成/明伦汇编/官常典/第585卷 > 《册太原节度使守太师兼中书令晋王制》

钱珝

维年月日，皇帝若曰：“我国家作法于仁，达情以礼。振
典谟而诞告，载名器以公行。何尝不动怀多难，丰报
丕烈。矧乃图先庙社，允集王功；诚动日星，必承天祐。
王功建而臣节尽，天祐至而君命宜。昔经武为师，赐
履荷宗周之宠；今在邦称杰，剖符受全楚之封。英伟
相侔，古今同典。当勋而举，非我有私。”具官某，博厚自
持，坚刚不惑。抱公能察，守贵必恭。骞然飞将之风，增
彼懦夫之气。而先臣奇备，间代雄才。圮上视书，太公
来受；云中飨士，李牧复生。出巩洛以行师，转淮沂而
殄寇。倬哉茂绩，兴在后昆。尔乃开国象贤，勤王继志。
谅因心而无改，敬遗体以有为。《英荡》既临文是籍。
率乎群后，自绝他时，控彼诸戎，下连右臂。日者驱除
大盗，爰复神州，焜燿元功，载书盟府，以启绍开之庆，
是资戡定之劳。而复念先朝荐罹否运，朱玫则罪极
边伯，李煴则亲非子颓，肆其树置之谋，黩我缵承之
统。是以奋飞长檄，条列本枝，遏济恶之乱流，披崇奸
之僭党。夷凶有力，贺福无违。近则王行瑜骄以叛恩，
颠将败族。尔乃先知涂地，每耻同天，顾刑宪之可加，
抗封章而不避，潜思歃血，愤欲寝皮，而逆竖犯阙兴
兵，朕方奔车出次，始怀愧惧，未暇剪除。行瑜转祸终
迷，干诛罔畏，螫手而不能自断，噬脐而谁复与论。尔
闻难成忧，直躬决策，冲冠激怒，折棰兴言，龚行已励
于五申，急召宁烦于二节。武刚夙驾，屈产跳驱，存诚
而有礼则安，举事而不疑何卜。乃声钟鼓，乃合诸侯，
留屯虽在于郊圻，宿饱匪劳于漕挽。尔临渭曲，深沟
而亲拒寇仇；我复镐京，高枕而无虞侵轶。然后进攻
外垒，尽复强军，支剪喉舂，如麻满野。或反袂以来献，
俾噍类之不遗。元恶出奔，势穷就戮。廓清而罢，约束
尚严。受降兼让“于使臣，择帅请行于国命。一如纪律，
以报会盟。天赞孔昭，主忧尽释。始未见若之面，今尽
见若之心。神听斯言，众图是赏。画云台而莫显，篆乐
石而非多。师氏建官，位惟极致。《春秋》列国，晋实大名。
典重而近古不行，勋盛而予衷何爱。广廷备物，且授
词臣。法座临轩，式光礼命。今遣中书舍人薛廷珪，册”
尔为太师，兼中书令，仍进封晋王。於戏！“独立王功，忠
乃《善藏》之府；永膺天祐，敬惟能保之躯。则必庆于而
家，乐于而土。戒之勿息，与国无穷。”